Имран Европэм щытокIуэ
Европэм алыдж-урым бэнэкIэмкIэ и зэхьэзэхуэ илъэс пщыкIух зи ныбжь щIалэщIэхэм Сербием и къалащхьэ Белград накъы-гъэм и 21-м щрагъэкIуэкIащ. Килограмм 59-м нэс зи хьэлъагъхэм я деж абы дыщэ медалыр къыщихьащ КъБР-м физическэ щэнхабзэмрэ спортымкIэ щIыхь зиIэ и лэжьакIуэ, категорие ищхьэ зиIэ тренер ГъуэплъащIэ ТIэхир и гъэсэн Бабочиев Имран.
Европэм пашэныгъэр къыщызыхьа Бабочиев Имран, и гъэсакIуэ ГъуэплъащIэ ТIэхир дэщIыгъуу.
Сербием щекIуэкIыну европэ зэхьэзэхуэм кIуэфын папщIэ Бабочиевыр щытекIуащ къэралым и командэ къыхэхар щагъэбелджы-ла Урысей Федерацэм и зэпеуэм. Владимир къалэм абы къыщыпэлъэщын къыхэкIакъым икIи хуэфащэ дыдэу гуп нэхъыщхьэм хагъэхьащ.
Белград щызэхуэсат Европэм и щIыпIэ псоми къикIа бэнакIуэ ныбжьыщIэхэр — ахэр я къэралхэм щынэхъыфIхэрат. Имран абыхэми къапикIуэтакъым. Уеблэмэ кIэух зэIущIэми и хьэрхуэрэгъум зэрелIэлIэща щыIэкъым — секунд 59-м къриубыдэу Украинэм щыщ Тышковский Владимир къабзэу три- дзащ.
Бабочиев Имран илъэситхукIэ зыщигъэсащ Налшык къалэ физи-ческэ щэнхабзэмкIэ, спортымрэ щIалэгъуалэм я IуэхухэмкIэ и управленэм и жьауэм щIэт Сабий-ныб-жьыщIэ спорт школ зэхэтым. Алыдж-урым бэнэкIэм и щэхухэр абы иригъэщIащ икIи япэ ехъулIэныгъэхэр къригъэхьащ тренер Iэзэ ГъуэплъащIэ ТIэхир. Иужьрей илъэсым Имран зыщегъасэ Мэзкуу дэт Олимп резервхэр щагъэзыр спорт школым, Вяльшин Рустам и унафэм щIэту.
Налшык и Сабий-ныбжьыщIэ спорт школ зэхэтым и лэжьакIуэхэм нэгъуэщI зэрыгушхуэнхэри яIэщ. Къапщтэмэ, Хьэжнэгъуей Елдар килограмм 80-м нэс зи хьэлъагъхэм, илъэс 23-рэ зи ныбжьхэм я зэпеуэм Урысей Федерацэм щытекIуащ. Улаков Руслан къэралым и школакIуэ-хэм я спартакиадэм пашэ щыхъуащ. А тIури егъасэ категорие ищхьэ зиIэ тренер Хъурзокъуэ Валерэ. КуэдкIэ узыщыгугъ хъунщ килограмм 50-м нэс зи хьэлъагъхэм я деж щыбанэ Къэрэгъул Анзори. И ныбжькIэ и хьэлъагъхэм елъытауэ абы Урысей Федерацэм къыщыпэлъэщын искъым. Ар егъасэ и адэ къуэш, Урысейм щIыхь зиIэ и тренер Къэрэгъул Анзор (абы и щIыхькIэ и цIэр фIащыжащ). Зи гугъу тщIа щIалиплIри къэралым и командэ къы- хэхам хэтщ икIи ехъулIэныгъэ инхэмкIэ дащогугъ.
— Ди щIалэхэр зэхьэзэхуэ зэмы- лIэужьыгъуэхэм хэтыфын папщIэ сыт щыгъуи мылъкукIэ зыкъытщIэзыгъакъуэхэу «Юг-Медиа» рекламэ агентствэм и Iэтащхьэ Шумахуэ Русланрэ «Къэббалъкъремстрой» ОАО-м и унафэщI ГъуэплъащIэ Алексейрэ фIыщIэ хэха яхуэсщIыну сыхуейт, — жеIэ ГъуэплъащIэ ТIэхир. — Ахэр мыхъуатэмэ, Бабочиев Имрани Сербием дгъэкIуэфынутэкъым икIи абы Европэм щынэхъ лъэщ щыхъуфынутэкъым.
Хьэтау Ислъам.
